**О Б Р А З Л О Ж Е Њ Е**

**I. Уставни основ за доношење закона**

Уставни основ за доношење Закона о потврђивању Уговора између Републике Србије и Републике Аргентине о трансферу осуђених лица и сарадњи у извршењу кривичних санкција садржан је у члану 99. став 1. тачка 4. Устава Републике Србије, према коме је у надлежности Народне скупштине да потврђује међународне уговоре, када је законом предвиђена обавеза њиховог потврђивања.

**II. Разлози за потврђивање Уговора**

Између Републике Србије и Републике Аргентина не постоји билатерални уговор којим би био регулисан трансфер осуђених лица, као специфичан вид међународне кривично-правне помоћи. Регулисањем овог вида правне помоћи билатералним уговором омогућиће се да лица која су осуђена у једној држави, изречену санкцију издржавају у другој држави чији су они држављани или у којој имају пребивалиште, као и спровођење принципа ресоцијализације, као главног циља кажњавања осуђених лица и олакшаће се сви други видови њиховог третмана, јер ће се осуђена лица налазити на издржавању казне у држави чији су држављани или у којој имају пребивалиште, биће ближи породици, а и сви остали пенолошки разлози иду у корист наведеном. При наведеном се има у виду све чешће кретање грађана једне државе у другу државу.

**III. Оцена потребе финансијских средстава за спровођење закона**

За примену овог закона средства су обезбеђена Законом о буџету Републике Србије за 2021. годину („Службени гласник РС”, број 149/20), Раздео 23 - Министарство правде, Програм 1602 - Уређење и управљање у систему правосуђа, Функција 360 – Јавни ред и безбедност некласификовани на другом месту, Програмска активност/Пројекат 0010 – Администрација и управљање, Економска класификација 422 - Трошкови путовања.

У наредним годинама средства за евентуалне трошкове везане за реализацију активности из Уговора биће планирана у оквиру лимита који Министарство финансија утврђује за Министарство правде у поступку припреме и доношења Закона о буџету Републике Србије за раздео Министарства правде.